Børge Klit Johansen (KRF), 2000-04-04:
Da vores ordfører, fru Tove Videbæk, ikke kan være til stede, skal jeg på hendes vegne fremføre følgende: I Kristeligt Folkeparti erkender vi, at der er en række problemer knyttet til udlændingeområdet, eksempelvis på boligområdet og på arbejdsmarkedet, men det er Kristeligt Folkepartis opfattelse, at problemerne mere skyldes en mislykket integrationspolitik end antallet af indvandrere og flygtninge i Danmark. Vi betragter ikke indvandringen som en trussel mod den danske kultur.
Truslen mod den danske kultur kommer indefra i det danske samfund, fra den historieløshed, som i stigende grad berøver befolkningen kendskabet til dens egen kulturbaggrund.
I Kristeligt Folkeparti ønsker vi på den ene side at arbejde for at styrke danskernes kendskab til deres egen baggrund, og samtidig ønsker vi at føre en udlændingepolitik, der forbedrer udlændingenes integration i det danske samfund, og som bevarer en human holdning til flygtninge og indvandrere.
Forslagsstillerne ønsker en folkeafstemning den 16. november og skriver, at der skal være 6 måneders debat forud for afstemningen, og det vil sige, at man engang i maj måned skal i gang med en intensiv oplysningskampagne.
Som det sikkert er bekendt, skal vi have en vigtig afstemning den 28. september 2000.
Forslagsstillerne siger også, at Danmark med hastige skridt er på vej til at blive et multiproblemfyldt, multietnisk, multikulturelt og multikriminelt samfund.
Dette udsagn i sin helhed må jeg absolut tage afstand fra.
Det er virkelig massive påstande, som det vil være utrolig svært at dokumentere med statistikker og tal.
I bemærkningerne nævnes ca. 50.000 personer, der er »født i blandede ægteskaber, og adoptivbørn«.
Er disse mennesker en torn i øjet på Dansk Folkeparti?
Og de mænd eller kvinder, der kom til Danmark som små, forældreløse børn, der blev hentet på et børnehjem i Filippinerne eller i Korea, og som ellers har boet i Danmark i hele deres opvækst, har gået i dansk børnehave og dansk skole, taget dansk uddannelse og har job, er disse mennesker stadig ikke danske?
Forslagsstillerne vil ophæve al form for modersmålsundervisning.
Det mener vi i Kristeligt Folkeparti
er besynderligt set i lyset af, at forslagsstillerne samtidig ønsker, at alle flygtninge skal kunne vende hjem til deres oprindelsesland igen. Flygtningene må ikke gøres til indvandrere, og derfor skal der ikke iværksættes nogen integrationsindsats over for flygtningene, siger forslagsstillerne.
Hvad må disse mennesker så gøre, mens de er her?
Skal de bare sidde i en lejr og glo og miste deres selvværd og miste deres faglige kunnen?
Forslagsstillerne lufter en frygt for, at folk med fremmede religioner vil kræve respekt for deres religion, traditioner og skikke, og kan se, at det vil støde sammen med dansk kultur osv.
Netop til dette har Kristeligt Folkeparti i sit udlændingeudspil med 24 gode forslag på udlændingeområdet foreslået, at udlændinge, når de får tildelt dansk statsborgerskab, skal skrive under på, at de vil respektere grundloven. For tilflyttere er erhvervelse af dansk indfødsret et aktivt tilvalg, der medfører rettigheder.
Derfor er det rimeligt, at man tager stilling til, om man vil respektere de grundlæggende værdier i grundloven. Med underskriften erklærer man sig indforstået med, at grundloven er øverste lov i Danmark, samtidig med at man har de samme rettigheder og pligter som andre borgere i det danske samfund.
Dette samt de øvrige 23 af Kristeligt Folkepartis forslag kan være med til at løse de problemer, der kan opstå,
når folk med en anden etnisk baggrund og en fremmed kultur mødes med danskere, vort værdigrundlag og den kultur, som vi holder af, men en folkeafstemning om dette emne er totalt forfejlet. Jeg vil også sige privat, at min glæde var da stor, da jeg så i forslaget, hvad resultatet af et ja til afstemningen vil være, for dér skriver forslagsstillerne: »Hvis resultatet af folkeafstemningen bliver flest stemmer for et »ja«, betyder det efter forslagsstillernes opfattelse, at Folketinget fortsætter med at regulere udlændingepolitikken«.
Den del af det er jeg ganske tryg ved.